രാജ്യത്ത് സ്വർണ്ണ ഉപയോഗം കഴിഞ്ഞ എട്ടു വർഷത്തെ ഏറ്റവും കുറഞ്ഞ നിരക്കിലെത്തുമെന്ന് കണക്കുകൾ സൂചിപ്പിക്കുന്നു . ജി . എസ് . ടിക്കൊപ്പം സ്വർണ്ണ വിപണിയിലെ കൃത്രിമങ്ങൾ തടയാനുള്ള കേന്ദ്ര സർക്കാർ ശ്രമങ്ങളുമൊക്കെ വിപണിയിൽ കാര്യമായ പ്രതിഫലനങ്ങളുണ്ടാക്കുന്നുണ്ട് . രാജ്യത്തെ ഗ്രാമ പ്രദേശങ്ങളിൽ സ്വർണ്ണ വിപണി അതീവ മന്ദതയിലാണെന്നാണ് വേൾഡ് ഗോൾഡ് കൌൺസിൽ കണ്ടെത്തിയിരിക്കുന്നത് . വിവാഹങ്ങൾക്ക് മുതൽ സുരക്ഷിതമായ നിക്ഷേപമെന്ന തരത്തിൽ വരെ സ്വർണ്ണം കണക്കാക്കപ്പെടുന്നതിനാൽ ഇന്ത്യ , ലോകത്തിൽ ഏറ്റവുമധികം സ്വർണ്ണം ഉപയോഗിക്കപ്പെടുന്ന രണ്ടാമത്തെ രാജ്യമാണ് . എന്നാൽ ഈ വർഷം ആകെ രാജ്യത്ത് വിൽക്കപ്പെടാൻ സാധ്യതയുള്ള സ്വർണ്ണം 650 ടൺ ആയിരിക്കുമെന്നാണ് വേൾഡ് ഗോൾഡ് കൌൺസിൽ അനുമാനിക്കുന്നത് . കഴിഞ്ഞ 10 വർഷത്തെ ശരാശരി അനുസരിച്ച് 845 ടൺ സ്വർണ്ണം പ്രതിവർഷം രാജ്യത്ത് വിറ്റഴിക്കപ്പെടുന്നുണ്ട് . 2016ൽ 666.1ടണ്ണിന്റെ വിൽപ്പനയാണ് നടന്നത് . ജൂലൈ മുതൽ സെപ്തംബർ വരെയുള്ള പാദത്തിൽ വിൽപ്പന 145.9 ടണ്ണായി കുറഞ്ഞു . ഏകദേശം 24 ശതമാനത്തോളം കുറവാണിത് . ദീപാവലി ഉൾപ്പെടെയുള്ള ആഘോഷങ്ങളും വിവാഹ സീസണും കാരണം സെപ്തംബറിന് ശേഷമുള്ള പാദത്തിൽ വിൽപ്പന ഉയരുമെന്നാണ് പ്രതീക്ഷ .